નરોત્તમદાસના પહેલીવાર મણીમુક્તાગૌરી સાથે થયેલા લગ્નમાં શેર માટીની ખોટ ના પુરાતાં તેમનાં બીજા લગ્ન કર્યા હતા અને એમાં એમને ત્રણ પુત્રો થયા હતાં. પહેલા તે ઈશ્વરદાસ ઉર્ફે બચુભાઈ, બીજા તે દેવીદાસ અને ત્રીજા તે હરકીશનદાસ. શેઠ નરોત્તમદાસ અવસાન પામ્યા ત્યારે બચુભાઈ તો મુંબઈની સિડનહામ કોલેજમાં ભણવા ગયા હતા. દેવીદાસભાઈ નવ વર્ષના હતા અને હરકીસનદાસ તો એથી પણ પાંચ વર્ષ નાના. પ્રભુદાસભાઈએ ધંધામાં ઘરના માણસની જરૂર હોય તે સ્વાભાવીક એટલે એમણે બચુભાઈને કોલેજ છોડાવીને જૂનાગઢ પરત બોલાવી લીધા. અલબત દેવીદાસભાઈનો વિદ્યાભ્યાસ જારી રહ્યો. હરકીશનભાઈનો પણ.